pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ปลัดกระทรวงมหาดไทย เน้นย้ำข้าราชการมหาดไทยรุ่นใหม่ ต้องมีจิตใจเข้มแข็งต่อสิ่งล่อตาล่อใจ มุ่งมั่นทำงาน เป็นข้าราชการที่ดี ยึดประโยชน์ส่วนรวมและประเทศชาติเป็นสำคัญ
วันจันทร์ที่ 19 ธันวาคม 2559
ปลัดกระทรวงมหาดไทย เน้นย้ําข้าราชการมหาดไทยรุ่นใหม่ ต้องมีจิตใจเข้มแข็งต่อสิ่งล่อตาล่อใจ มุ่งมั่นทํางาน เป็นข้าราชการที่ดี ยึดประโยชน์ส่วนรวมและประเทศชาติเป็นสําคัญ
ปมท. เน้นย้ําข้าราชการมหาดไทยรุ่นใหม่ ต้องมีจิตใจเข้มแข็งต่อสิ่งล่อตาล่อใจ มุ่งมั่นทํางาน เป็นข้าราชการที่ดี ยึดประโยชน์ส่วนรวมและประเทศชาติเป็นสําคัญ
วันนี้ (19 ธ.ค. 59) เวลา 10.00 น. ณ ห้องประชุม 3 ชั้น 5 อาคารสถาบันดํารงราชานุภาพ กระทรวงมหาดไทย นายกฤษฎา บุญราช ปลัดกระทรวงมหาดไทย เป็นประธานเปิดการศึกษาอบรมหลักสูตร“การเป็นข้าราชการที่ดี” รุ่นที่ 34 ซึ่งจัดขึ้นโดยสถาบันดํารงราชานุภาพ กระทรวงมหาดไทย เพื่อฝึกอบรมและพัฒนาข้าราชการของกระทรวงมหาดไทย และข้าราชการที่อยู่ระหว่างทดลองปฏิบัติหน้าที่ราชการ เพื่อให้ทราบถึงระเบียบแบบแผนของทางราชการและการเป็นข้าราชการที่ดี โดยมีผู้เข้ารับการอบรม จํานวน 193 คน ประกอบด้วย ข้าราชการในสังกัดสํานักงานปลัดกระทรวงมหาดไทย กรมการปกครอง กรมโยธาธิการและผังเมือง กรมส่งเสริมการปกครองท้องถิ่น กรมที่ดิน และกรมวิทยาศาสตร์บริการ กระทรวงวิทยาศาสตร์และเทคโนโลยี ใช้ระยะเวลาการอบรม จํานวน 10 วัน ในระหว่างวันที่ 19 – 28 ธันวาคม 2559 ณ วิทยาลัยมหาดไทย อําเภอบางละมุง จังหวัดชลบุรี
โอกาสนี้ ปลัดกระทรวงมหาดไทย ได้กล่าวแสดงความยินดีกับข้าราชการที่ได้รับการบรรจุใหม่ พร้อมมอบโอวาทแก่ผู้เข้ารับการอบรม โดยเน้นย้ําการเป็นข้าราชการที่ดีต้องมีความรับผิดชอบทั้งต่อตนเอง และหน้าที่ที่ได้รับมอบหมาย มีความมุ่งมั่นตั้งใจในการปฏิบัติงานราชการ โดยเฉพาะข้าราชการบรรจุใหม่ การได้รับการศึกษาอบรมในหลักสูตรนี้ ถือว่าเป็นโอกาสที่ดีที่ผู้เข้ารับการอบรมจะได้รับการฝึกฝนและถ่ายทอดประสบการณ์ในการปฏิบัติงานราชการ ตลอดจนได้รับความรู้ ความเข้าใจในบทบาทหน้าที่และความสําคัญของการเป็น“ข้าราชการ”ที่มีหน้าที่ต่อแผ่นดิน ซึ่งจะต้องก้าวเดินไปในเส้นทางที่ถูกต้องตั้งแต่จุดเริ่มต้น จึงต้องได้รับการปลูกฝังจิตสํานึกที่ดี มีใจสาธารณะ และมีอุดมการณ์ในการทํางาน รวมทั้งสามารถครองตนเป็นข้าราชการที่ดีมีคุณธรรมจริยธรรม มีความซื่อสัตย์สุจริต และปฏิบัติงานโดยยึดหลักกฎหมาย กฎ ระเบียบ และยึดถือประโยชน์ของส่วนรวมเป็นสิ่งสําคัญ
นอกจากนี้ ยังได้เน้นย้ําถึงหลักการทํางานเพื่อให้ข้าราชการมหาดไทยได้นําไปปฏิบัติ และยึดถือเป็นแบบอย่างในการครองตนและครองงาน คือ1.ต้องมีใจเข้มแข็งต่อสิ่งล่อตาล่อใจมีความมั่นคง รู้จักผิดชอบชั่วดี มีจิตใจโอบอ้อมอารี และต้องไม่เอารัดเอาเปรียบเพื่อนร่วมงาน มีการช่วยเหลือเกื้อกูลกัน เพื่อให้การปฏิบัติงานมีประสิทธิภาพ และมุ่งเกิดผลสัมฤทธิ์ของงานเป็นสําคัญ2.ต้องมีความอดทน และอดกลั้นต่อสิ่งที่จะมากระทบทั้งในด้านจิตใจและกายภาพ ให้หมั่นทําความดี และตั้งมั่นในการทํางาน หมั่นพัฒนาตนเองอย่างต่อเนื่อง และรู้จักรับผิดชอบงานที่ได้รับมอบหมาย เพื่อให้การทํางานมีประสิทธิภาพและเป็นผลสําเร็จ3.รู้จักมองการณ์ไกลและมีเครื่องยึดเหนี่ยวจิตใจในการทําความดีเมื่อจะทําการใดๆ ให้คิดให้ดี มีความรอบคอบ ยึดระเบียบแบบแผน และกฎหมาย พร้อมคํานึงถึงผลการปฏิบัติและประโยชน์ต่อส่วนรวมและร่วมกันสร้างสรรค์งาน โดยขอให้ยึดงานราชการเป็นสําคัญ เพื่อเป็นกําลังในการขับเคลื่อนงานและพัฒนาประเทศต่อไป.
ครั้งที่239/2559
รัฐบาลไทย-ข่าวทำเนียบรัฐบาล-รมว.ดิจิทัลฯ ลงพื้นที่กระตุ้นต่อยอดการใช้ประโยชน์จาก “เน็ตประชารัฐ” จ.พิษณุโลก
วันอังคารที่ 26 ธันวาคม 2560
รมว.ดิจิทัลฯ ลงพื้นที่กระตุ้นต่อยอดการใช้ประโยชน์จาก “เน็ตประชารัฐ” จ.พิษณุโลก
รมว.ดิจิทัลฯ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) พร้อมคณะผู้บริหารกระทรวงฯ รวมทั้งหน่วยงานในสังกัดฯ ลงพื้นที่จังหวัดพิษณุโลก บริเวณจุดติดตั้งโครงข่ายเน็ตประชารัฐ เพื่อติดตามการทํางานของระบบอินเทอร์เน็ต และประกาศความสําเร็จในการติดตั้งโครงข่ายเน็ตประชารัฐครบจํานวน 24,700 หมู่บ้านตามเป้าหมาย เพื่อเป็นของขวัญปีใหม่สําหรับประชาชาชนทั่วประเทศ โดยกระทรวงฯ ได้มอบหมายให้สํานักงานพัฒนาธุรกรรมทางอิเล็กทรอนิกส์ (องค์การมหาชน) หรือ ETDA หน่วยงานในสังกัด ดําเนินการต่อยอดการใช้อินเทอร์เน็ตยกระดับ e-Commerce ทั่วประเทศ ด้วยการพัฒนาส่งเสริมและสนับสนุนการทําธุรกิจอีคอมเมิร์ซรองรับการพัฒนาพร้อมเป็นกลไกสําคัญในการขับเคลื่อนเศรษฐกิจดิจิทัลให้ประสบผลสําเร็จอย่างจริงจัง ภายใต้โครงการ “SMEs Go Online” รวมทั้งผลักดันให้ผู้ประกอบการขนาดกลางและขนาดย่อม (SMEs) และวิสาหกิจชุมชน (OTOP) ทั้งเก่าและใหม่ ให้ได้รับความรู้เพื่อการทําอีคอมเมิร์ซอย่างเต็มรูปแบบ เพิ่มศักยภาพและยกระดับผู้ประกอบการด้วยหลักสูตรการเรียนการสอนทั้งระบบออฟไลน์และระบบออนไลน์ เพิ่มโอกาสในการพัฒนาศักยภาพให้สามารถแข่งขันในยุคเศรษฐกิจดิจิทัล นอกจากนั้นยังได้พบปะเยี่ยมชมกิจกรรมของชุมชนต้นแบบที่มีความพร้อมและความต้องการใช้ประโยชน์จากเน็ตประชารัฐ อาทิ สินค้าและบริการ ที่ต้องการประชาสัมพันธ์ผ่านเน็ตประชารัฐ พร้อมให้กําลังใจกลุ่มชาวบ้านที่ผลิตสินค้าชุมชนให้พร้อมจําหน่ายสินค้าออนไลน์ได้ เมื่อวันที่ 25 ธันวาคม 2560 ณ บ้านหัวแท หมู่ที่ 8 ตําบลบ้านกร่าง อําเภอเมือง จังหวัดพิษณุโลก
***************************
รัฐบาลไทย-ข่าวทำเนียบรัฐบาล-ร่างพระราชกฤษฎีกาเพิ่ม ช.ค.บ. เป็นเดือนละ 10,000 บาท  ผ่านการพิจารณาแล้ว
วันศุกร์ที่ 1 มีนาคม 2562
ร่างพระราชกฤษฎีกาเพิ่ม ช.ค.บ. เป็นเดือนละ 10,000 บาท  ผ่านการพิจารณาแล้ว
ร่างพระราชกฤษฎีกาเงินช่วยค่าครองชีพผู้รับเบี้ยหวัดบํานาญ (ฉบับที่ ..) พ.ศ. .... โดยปรับเพิ่ม ช.ค.บ. รวมกับเบี้ยหวัดบํานาญเป็นเดือนละ 10,000 บาท ขณะนี้ได้รับการพิจารณาจากสํานักงานคณะกรรมการกฤษฎีกาเรียบร้อยแล้ว ซึ่งจะดําเนินการประกาศในราชกิจจานุเบกษา
กรมบัญชีกลางรายงานความคืบหน้าเกี่ยวกับร่างพระราชกฤษฎีกาเงินช่วยค่าครองชีพผู้รับเบี้ยหวัดบํานาญ (ฉบับที่ ..) พ.ศ. .... โดยปรับเพิ่ม ช.ค.บ. รวมกับเบี้ยหวัดบํานาญเป็นเดือนละ 10,000 บาท ขณะนี้ได้รับการพิจารณาจากสํานักงานคณะกรรมการกฤษฎีกาเรียบร้อยแล้ว ซึ่งจะดําเนินการประกาศในราชกิจจานุเบกษา เพื่อมีผลบังคับใช้ต่อไป
นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า กรมบัญชีกลางได้ดําเนินการแก้ไขร่างพระราชกฤษฎีกาเงินช่วยค่าครองชีพผู้รับเบี้ยหวัดบํานาญ (ฉบับที่ ..) พ.ศ. .... โดยปรับปรุงกฎหมาย ให้เพิ่มเงินให้กับผู้รับเบี้ยหวัดบํานาญ ที่ได้รับหรือมีสิทธิได้รับเบี้ยหวัดบํานาญรวมกันทุกประเภทและรวม ช.ค.บ. แล้ว ต่ํากว่าเดือนละ 10,000 บาท ให้ปรับเป็นได้รับ ช.ค.บ. เพิ่มขึ้น เมื่อรวมกับเบี้ยหวัดบํานาญแล้วจะได้รับเงิน เดือนละ 10,000 บาท ซึ่งขณะนี้ร่างพระราชกฤษฎีกาดังกล่าวได้ผ่านการพิจารณา ของสํานักงานคณะกรรมการกฤษฎีกาเรียบร้อยแล้ว โดยจะดําเนินการประกาศในราชกิจจานุเบกษา เพื่อบังคับใช้ต่อไป
สําหรับร่างกฎกระทรวงกําหนดอัตราและวิธีการรับบําเหน็จดํารงชีพ (ฉบับที่ ..) พ.ศ. .... ที่ปรับปรุงแก้ไขการขยายเพดานของวงเงินบําเหน็จดํารงชีพให้แก่ผู้รับบํานาญซึ่งมีอายุตั้งแต่ 70 ปีบริบูรณ์ขึ้นไป จากเดิมที่ให้ขอรับได้ในอัตรา 15 เท่าของบํานาญรายเดือนที่ได้รับ แต่ไม่เกิน 400,000 บาท นั้น ปรับเป็นขอรับได้ในอัตรา 15 เท่าของบํานาญรายเดือนที่ได้รับ แต่ไม่เกิน 500,000 บาท ซึ่งหากผู้รับบํานาญเคยขอรับบําเหน็จดํารงชีพไปแล้วบางส่วน ให้ผู้รับบํานาญที่มีสิทธิขอรับได้ไม่เกินจํานวนเงินที่ยังไม่ครบตามสิทธิ แต่รวมกันแล้วต้องไม่เกิน 500,000 บาท ซึ่งขณะนี้ร่างกฎกระทรวงดังกล่าว ยังอยู่ระหว่างการพิจารณาของคณะกรรมการกฤษฎีกา และกรมบัญชีกลางจะรายงานความคืบหน้าให้ทราบต่อไป
อธิบดีกรมบัญชีกลาง กล่าวในตอนท้ายว่า การแก้ไขร่างกฎหมายดังกล่าว เป็นการช่วยเหลือผู้รับบํานาญให้สามารถดํารงชีพอยู่ได้อย่างเหมาะสม สอดคล้องกับสภาพเศรษฐกิจ ทั้งนี้ กรมบัญชีกลางได้เตรียมความพร้อมเกี่ยวกับระบบการจ่ายเงินไว้รองรับการขอรับบําเหน็จดํารงชีพตามวงเงินที่กําหนดขึ้นใหม่ เพื่อให้ผู้รับบํานาญได้รับความสะดวกมากขึ้นด้วย
รัฐบาลไทย-ข่าวทำเนียบรัฐบาล-กระทรวงอุตสาหกรรม รวมพลังครั้งยิ่งใหญ่เพื่อเป็นของขวัญปีใหม่ 2563
วันอังคารที่ 10 ธันวาคม 2562
กระทรวงอุตสาหกรรม รวมพลังครั้งยิ่งใหญ่เพื่อเป็นของขวัญปีใหม่ 2563
กระทรวงอุตสาหกรรม รวมพลังครั้งยิ่งใหญ่เพื่อเป็นของขวัญปีใหม่ 2563 จัดงาน OUTLET ของขวัญเพื่อประชาชน “มหกรรมสินค้าราคาโรงงาน”
กระทรวงอุตสาหกรรมรวมพลังครั้งยิ่งใหญ่เพื่อเป็นของขวัญปีใหม่2563จัดงานOUTLETของขวัญเพื่อประชาชน“มหกรรมสินค้าราคาโรงงาน”
ขอเชิญเลือกซื้อสินค้าอุปโภค บริโภค ส่งตรงจากโรงงาน ในราคาพิเศษ ถูกกว่าท้องตลาด ให้คุณเลือกซื้ออย่างจุใจกว่า 1,000 รายกา
ในระหว่างวันที่ 24-26 ธันวาคม 2562 เวลา 10.00-19.00 น. ณ บริเวณโดยรอบกระทรวงอุตสาหกรรม ถ.พระราม 6 พบกันนะคะ
รัฐบาลไทย-ข่าวทำเนียบรัฐบาล-สมอ. เดินหน้าต่อยอดเพิ่มพูนความรู้เรื่องการมาตรฐานสู่สถานศึกษา
วันอังคารที่ 28 พฤศจิกายน 2560
สมอ. เดินหน้าต่อยอดเพิ่มพูนความรู้เรื่องการมาตรฐานสู่สถานศึกษา
สํานักงานมาตรฐานผลิตภัณฑ์อุตสาหกรรม (สมอ.) เดินหน้าโครงการเผยแพร่มาตรฐานสู่ภาคการศึกษา ระดับประถมศึกษาและมัธยมศึกษา อย่างต่อเนื่อง เพื่อปลูกฝังความรู้เรื่องการมาตรฐานแก่เยาวชน คาดปี 61 มีเยาวชนได้รับความรู้เรื่องการมาตรฐานมากกว่า 36,000 คน
สํานักงานมาตรฐานผลิตภัณฑ์อุตสาหกรรม (สมอ.) เดินหน้าโครงการเผยแพร่มาตรฐานสู่ภาคการศึกษา ระดับประถมศึกษาและมัธยมศึกษา อย่างต่อเนื่อง เพื่อปลูกฝังความรู้เรื่องการมาตรฐานแก่เยาวชน คาดปี 61 มีเยาวชนได้รับความรู้เรื่องการมาตรฐานมากกว่า 36,000 คน
นายณัฐพล รังสิตพล เลขาธิการ สมอ. เปิดเผยว่า สมอ. ได้จัดทําโครงการเผยแพร่มาตรฐานสู่ภาคการศึกษาระดับประถมศึกษาและมัธยมศึกษา โดยมีเป้าหมายให้ครู อาจารย์และเยาวชนมีความรู้ความเข้าใจในเรื่องการมาตรฐาน ทั้งในด้านคุณภาพ ความปลอดภัย และสิ่งแวดล้อม สามารถสร้างสรรค์กิจกรรมรณรงค์เผยแพร่ความรู้ดังกล่าวภายในโรงเรียน โรงเรียนใกล้เคียง และชุมชนได้อย่างต่อเนื่องและยั่งยืน เกิดประโยชน์ต่อทุกภาคส่วน ซึ่งกิจกรรมดังกล่าวสอดคล้องกับนโยบายรัฐบาล “ลดเวลาเรียน เพิ่มเวลารู้” ที่มุ่งเน้นให้เยาวชนได้ลงมือปฏิบัติจริงผ่านกิจกรรมอย่างหลากหลายเช่น การจัดทําป้ายนิทรรศการ การเผยแพร่มาตรฐานในชุมชน การจัดทําบทเรียน e-learning เป็นต้น
สําหรับปีงบประมาณ 2561 สมอ. มีเป้าหมายที่จะขยายผลการดําเนินโครงการให้ต่อเนื่องในกลุ่มเป้าหมายโรงเรียนระดับประถมศึกษาและมัธยมศึกษา โดยจัดกิจกรรมเพื่อส่งเสริมและสร้างเครือข่ายการเผยแพร่มาตรฐาน ดังนี้
• การสัมมนาเชิงปฏิบัติการให้ความรู้แก่ครู อาจารย์ระดับประถมศึกษา เรื่อง การบูรณาการการมาตรฐานสู่การเรียนการสอน เพื่อพัฒนาคุณภาพชีวิต ความปลอดภัย และสิ่งแวดล้อม ในวันที่ 7-8 ธันวาคม 2560 ณ จังหวัดพิษณุโลก หลังจากที่ สมอ. ได้จัดไปแล้ว 1 ครั้ง ณ จังหวัดบุรีรัมย์ เมื่อวันที่ 6-7 พฤศจิกายนที่ผ่านมา ซึ่งมีครู อาจารย์ในเขตพื้นที่ภาคตะวันออกเฉียงเหนือตอนล่างเข้าร่วมการสัมมนากว่า 60 โรงเรียน
• การสัมมนาเชิงปฏิบัติการให้ความรู้แก่ครู อาจารย์ระดับมัธยมศึกษา เรื่อง การบูรณาการการมาตรฐานสู่การเรียนการสอน เพื่อพัฒนาคุณภาพชีวิต ความปลอดภัยและสิ่งแวดล้อม ตามรูปแบบการเรียนรู้ สะเต็มศึกษา จํานวน 2 ครั้ง ดังนี้
ครั้งที่ 1 จังหวัดอุบลราชธานี วันที่ 23-24 พฤศจิกายน 2560
ครั้งที่ 2 จังหวัดอุดรธานี วันที่ 20-21 ธันวาคม 2560
• การประกวดจัดทําคลิปวีดีโอเพื่อสร้างเครือข่ายการเผยแพร่มาตรฐานระดับมัธยมศึกษา
เลขาธิการ สมอ. กล่าวเพิ่มเติมว่า สมอ. ได้ริเริ่มโครงการเผยแพร่มาตรฐานสู่ภาคการศึกษามาตั้งแต่ปี พ.ศ. 2546 จนถึงปัจจุบันครอบคลุมทุกระดับชั้นการศึกษา ทั้งระดับประถมศึกษา มัธยมศึกษา อาชีวศึกษา และอุดมศึกษา ในรูปแบบที่แตกต่างกันไปตามบริบทของการศึกษา ซึ่งในแต่ละปีจะมีเยาวชนได้รับความรู้ด้านการมาตรฐานมากกว่า 36,000 คน โครงการดังกล่าวนอกจากจะทําให้เยาวชนในสถานศึกษามีความรู้เรื่องการมาตรฐานและตระหนักถึงความสําคัญของการนํามาตรฐานไปใช้แล้ว ยังเป็นจุดเริ่มต้นของการต่อยอดให้มีการนํามาตรฐานไปใช้ในทุกๆภาคส่วนอีกด้วย
28 พฤศจิกายน 2560
รัฐบาลไทย-ข่าวทำเนียบรัฐบาล-“ยุติธรรม” มอบโล่ประกาศเกียรติคุณฯ ข้าราชการต้นแบบ
วันพุธที่ 28 ธันวาคม 2559
“ยุติธรรม” มอบโล่ประกาศเกียรติคุณฯ ข้าราชการต้นแบบ
พิธีมอบโล่ประกาศเกียรติคุณ บุคคลที่สมควรได้รับการยกย่องเชิดชูเกียรติ “ข้าราขการต้นแบบ” สํานักงานปลัดกระทรวงยุติธรรม ปีที่ 5
นายชาญเชาวน์ ไชยานุกิจ ปลัดกระทรวงยุติธรรม
เป็นประธานในพิธีมอบโล่ประกาศเกียรติคุณ บุคคลที่สมควรได้รับ
การยกย่องเชิดชูเกียรติ “ข้าราขการต้นแบบ” สํานักงานปลัดกระทรวงยุติธรรม ปีที่ 5
เพื่อส่งเสริมและสนับสนุนผู้ที่มีผลงานดีเด่นเป็นที่ประจักษ์
ให้ได้รับการยกย่องเชิดชูเกียรติในฐานะข้าราชการต้นแบบของหน่วยงาน
รวมทั้งข้าราชการและเจ้าหน้าที่ประพฤติตนเป็นแบบอย่างที่ดีต่อไป
ณ ห้องรับรองกระทรวงยุติธรรม ชั้น 2 อาคารราชบุรีดิเรกฤทธิ์ ศูนย์ราชการเฉลิมพระเกียรติ
รัฐบาลไทย-ข่าวทำเนียบรัฐบาล-รมว.ดิจิทัลฯ หารือแนวทางความร่วมมือด้านดิจิทัล กับเอกอัครราชทูตฯ และนักธุรกิจอินเดีย
วันอังคารที่ 3 เมษายน 2561
รมว.ดิจิทัลฯ หารือแนวทางความร่วมมือด้านดิจิทัล กับเอกอัครราชทูตฯ และนักธุรกิจอินเดีย
รมว.ดิจิทัลฯ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) ให้การต้อนรับ นายภควันต สิงห พิศโนอี (H.E. Mr. Bhagwant Singh Bishnoi) เอกอัครราชทูตสาธารณรัฐอินเดียประจําประเทศไทย และผู้แทนจากบริษัทชั้นนําด้านดิจิทัลของอินเดีย ในโอกาสเข้าเยี่ยมคารวะ พร้อมทั้งหารือแนวทางความร่วมมือระหว่างกัน โดยปัจจุบันอินเดียนับเป็นประเทศที่มีความก้าวหน้าด้านดิจิทัลเป็นอย่างมาก และมีภาคเอกชนด้านดิจิทัลระดับโลกในหลากหลายสาขา ทั้งในด้านการพัฒนาเมืองอัจฉริยะ โครงสร้างพื้นฐานด้านดิจิทัล รัฐบาลดิจิทัล Internet of Things และ Fintech ซึ่งสามารถสนับสนุนการพัฒนาด้านดิจิทัลของประเทศไทยได้เป็นอย่างดี อีกทั้งในปัจจุบันภาคเอกชนด้านดิจิทัลของอินเดียยังได้เข้ามาดําเนินธุรกิจกับภาคส่วนต่างๆ ในประเทศไทยอย่างกว้างขวาง และมีความประสงค์จะขยายความร่วมมือ รวมถึงการลงทุนให้มากยิ่งขึ้นเพื่อเป็นส่วนหนึ่งในการปฏิรูปประเทศไทย โดยในระดับรัฐบาลทั้งสองฝ่ายอยู่ระหว่างการจัดทําบันทึกความเข้าใจว่าด้วยความร่วมมือด้านดิจิทัลระหว่างกัน เพื่อเป็นการกระชับความสัมพันธ์และเป็นแนวทางในการดําเนินความร่วมมือด้านดิจิทัลที่เป็นรูปธรรมของทั้งสองประเทศต่อไป เมื่อวันที่ 28 มีนาคม 2561 ณ ห้อง MDES 2 ชั้น 9 กระทรวงดิจิทัลฯ อาคารรัฐประศาสนภักดี ศูนย์ราชการเฉลิมพระเกียรติ 80 พรรษาฯ ถนนแจ้งวัฒนะ เขตหลักสี่ กรุงเทพฯ
**********************
รัฐบาลไทย-ข่าวทำเนียบรัฐบาล-กระทรวงยุติธรรม ลงพื้นที่จังหวัดอุดรธานี เพื่อช่วยเหลือประชาชนให้เข้าถึงความยุติธรรม
วันพุธที่ 12 ธันวาคม 2561
กระทรวงยุติธรรม ลงพื้นที่จังหวัดอุดรธานี เพื่อช่วยเหลือประชาชนให้เข้าถึงความยุติธรรม
กระทรวงยุติธรรม ลงพื้นที่จังหวัดอุดรธานี เพื่อช่วยเหลือประชาชนให้เข้าถึงความยุติธรรม
ในวันพุธที่ ๑๒ ธันวาคม ๒๕๖๑ เวลา ๐๘.๓๐ น. ณ หอประชุมอเนกประสงค์ มหาวิทยาลัยราชภัฎอุดรธานี พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม เป็นประธานเปิดโครงการยุติธรรมสู่หมู่บ้าน นําบริการรัฐสู่ประชาชน ครั้งที่ ๒ ประจําปีงบประมาณ พ.ศ. ๒๕๖๒ ในพื้นที่กลุ่มจังหวัดภาคตะวันออกเฉียงเหนือตอนบน ๑ ประกอบด้วย จังหวัดบึงกาฬ จังหวัดเลย จังหวัดหนองคาย จังหวัดหนองบัวลําภู และจังหวัดอุดรธานี พร้อมคณะผู้บริหารกระทรวงยุติธรรม โดยมีนายกองเอกปราโมทย์ ธัญญพืช รองผู้ว่าราชการจังหวัดอุดรธานี หัวหน้าส่วนราชการ และชาวจังหวัดอุดรธานี กว่า 500 คน ร่วมต้อนรับ เพื่อสร้างการรับรู้ด้านกฎหมายและรับฟังปัญหาของประชาชน รวมทั้งขับเคลื่อนการอํานวยความยุติธรรมในระดับพื้นที่ และสร้างกลไกบูรณาการร่วมกันระหว่างภาครัฐและภาคประชาชนในการอํานวยความยุติธรรมในพื้นที่ต่อไป
ในการนี้ รองนายกรัฐมนตรีและรัฐมนตรีว่าการกระทรวงยุติธรรม ได้กล่าวปาฐกถาพิเศษในหัวข้อ “ยุติธรรมสู่หมู่บ้าน นําบริการรัฐสู่ประชาชน” ใจความตอนหนึ่งว่า กระทรวงยุติธรรมมีนโยบายสําคัญที่จะลดความเหลื่อมล้ําในสังคมด้านกระบวนการยุติธรรม สร้างความเป็นธรรม และความสงบสุขให้เกิดขึ้นแก่ประชาชนในทุกระดับทุกพื้นที่ ทั้งการให้บริการของหน่วยงานในสังกัดกระทรวงยุติธรรม และการช่วยเหลือประชาชนให้เข้าถึงความเป็นธรรม ผ่านงานกองทุนยุติธรรม ที่ให้ความช่วยเหลือประชาชนในการเข้าถึงกระบวนการยุติธรรมในด้านต่าง ๆ อาทิ การช่วยเหลือประชาชนในการดําเนินคดี การขอปล่อยชั่วคราวผู้ต้องหาหรือจําเลย การช่วยเหลือผู้ถูกละเมิดหรือผู้ได้รับผลกระทบจากการถูกละเมิดสิทธิมนุษยชน การให้ความรู้ทางกฎหมายแก่ประชาชน การให้คําปรึกษาทางกฎหมาย การคุ้มครองสิทธิและเสรีภาพในด้านต่าง ๆ ค่าตอบแทนผู้เสียหายและค่าทดแทนแก่จําเลยในคดีอาญา ซึ่งเป็นค่าใช้จ่ายเกี่ยวกับค่ารักษาพยาบาล ค่าฟื้นฟูสมรรถภาพทางร่างกายและจิตใจ ค่าขาดรายได้ ค่าใช้จ่ายที่จําเป็น รวมถึงค่าทดแทนการถูกจําคุก และคลินิกยุติธรรมที่ให้คําปรึกษาทางด้านกฎหมายและกระบวนการยุติธรรม เพื่อสร้างความรับรู้ ความเข้าใจเกี่ยวกับกฎหมายและกระบวนการยุติธรรม รวมถึงการรู้สิทธิที่ตัวเองพึงมีพึงได้ด้วย
รัฐบาลไทย-ข่าวทำเนียบรัฐบาล-รมว.ดิจิทัลฯ หารือทูตออสเตรเลีย ร่วมมือด้าน Cyber security เร่งทำความเข้าใจประชาชน พร้อมรับมือภัยไซเบอร์
วันพฤหัสบดีที่ 8 มิถุนายน 2560
รมว.ดิจิทัลฯ หารือทูตออสเตรเลีย ร่วมมือด้าน Cyber security เร่งทําความเข้าใจประชาชน พร้อมรับมือภัยไซเบอร์
รมว.ดิจิทัลฯ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) ร่วมหารือกับ ดร.โทไบอัส ฟีคิน (H.E. Dr. Tobias Feakin) เอกอัครราชทูตด้านกิจการไซเบอร์ออสเตรเลีย พร้อมด้วย นายพอล โรบิลลิอาร์ด (H.E. Mr. Paul Robilliard) เอกอัครราชทูตเครือรัฐออสเตรเลียประจําประเทศไทย และเจ้าหน้าที่จากสถานเอกอัครราชทูตออสเตรเลียประจําประเทศไทย ซึ่งได้ร่วมหารือเกี่ยวกับการขับเคลื่อนนโยบายดิจิทัลเพื่อเศรษฐกิจและสังคมของไทย และแนวทางในการสร้างความร่วมมือด้านความมั่นคงปลอดภัยไซเบอร์ (Cyber security) ระหว่างสองประเทศ โดยทั้งสองฝ่ายเห็นเป็นเรื่องสําคัญอย่างยิ่ง ในยุคดิจิทัล เนื่องจากมีผลกระทบทั้งในด้านเศรษฐกิจและสังคม ซึ่งบทบาทสําคัญของภาครัฐเมื่อเกิดการโจมตีทางไซเบอร์ การมีผู้สั่งการหรือผู้ตัดสินใจที่มีศักยภาพ การดําเนินการอย่างรวดเร็ว และการสื่อสารสถานการณ์ที่เกิดขึ้นให้สังคมได้รับทราบและเข้าใจ ถือเป็นสิ่งที่ต้องให้ความสําคัญอย่างยิ่ง อีกทั้งในสถานการณ์ปกติรัฐมีหน้าที่ต้องทําความเข้าใจกับประชาชนว่าการโจมตีทางไซเบอร์เป็นเรื่องปกติที่เกิดขึ้นได้ เพียงแต่จะต้องเรียนรู้วิธีรับมือ รวมถึงสร้างความมั่นใจให้แก่ประชาชนในการยอมรับการใช้เทคโนโลยีและนวัตกรรมด้านดิจิทัลใหม่ๆ ต่อไป เมื่อวันที่ 5 มิถุนายน 2560 ณ ห้องบางกอก คอนเวนชั่น เซ็นเตอร์ โรงแรมเซ็นทาราแกรนด์ แอท เซ็นทรัลเวิลด์ กรุงเทพฯ
*****************************
รัฐบาลไทย-ข่าวทำเนียบรัฐบาล-บีโอไอเผย ยอดขอลงทุนปี 60 กว่า 640,000 ล้านบาท  เล็งดึงดูดการลงทุนเพิ่ม ทั้งอุตฯ เป้าหมาย – อีอีซี
วันศุกร์ที่ 12 มกราคม 2561
บีโอไอเผย ยอดขอลงทุนปี 60 กว่า 640,000 ล้านบาท  เล็งดึงดูดการลงทุนเพิ่ม ทั้งอุตฯ เป้าหมาย – อีอีซี
บีโอไอเผยยอดขอรับส่งเสริมการลงทุนปี 2560 เกินเป้าหมาย โดยมีมูลค่าเงินลงทุนรวม 641,978 ล้านบาท สําหรับปี 2561 เน้นชักจูงการลงทุนจากประเทศเป้าหมาย และโรดโชว์ดึงลงทุนใน “อีอีซี” พร้อมจัดสัมมนาใหญ่
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ) เปิดเผยภายหลังการเดินทางมาตรวจเยี่ยมการทํางานและมอบนโยบาย โดยนายสมคิด จาตุศรีพิทักษ์ รองนายกรัฐมนตรี และนายกอบศักดิ์ ภูตระกูล รัฐมนตรีประจําสํานักนายกรัฐมนตรี เพื่อติดตามและประเมินสถานการณ์การลงทุนในปีที่ผ่านมา และแผนการดําเนินงานในปีนี้ ว่า บีโอไอได้รายงานภาวะการลงทุนในปีที่ผ่านมาโดยยอดขอรับ  ส่งเสริมการลงทุนสูงกว่าเป้าหมายที่ตั้งไว้ 600,000 ล้านบาท โดยมีโครงการยื่นขอรับส่งเสริมจํานวน 1,456 โครงการ มูลค่าเงินลงทุนรวม 641,978 ล้านบาท ซึ่งเป็นการยื่นขอลงทุนในพื้นที่ระเบียงเศรษฐกิจพิเศษภาคตะวันออก หรือ อีอีซี จํานวน 388 โครงการ มูลค่าเงินลงทุน 296,889 ล้านบาท
ทั้งนี้มูลค่าเงินลงทุนทั้งหมด 641,978 ล้านบาท เป็นการยื่นขอรับส่งเสริมของ 10 อุตสาหกรรมเป้าหมาย (เอสเคิร์ฟ) เป็นมูลค่า 392,141 ล้านบาท แบ่งเป็น 5 อุตสาหกรรมเป้าหมายเดิม (เฟิร์ส เอสเคิร์ฟ) 241,055 ล้านบาท และ 5 อุตสาหกรรมเป้าหมายใหม่ (นิว เอสเคิร์ฟ) 151,087 ล้านบาท
พร้อมกันนี้บีโอไอยังได้เตรียมนําเสนอแผนการส่งเสริมการลงทุนในปี 2561 ซึ่งจะเน้นการสานต่อนโยบายด้านเศรษฐกิจ “ประเทศไทย 4.0” และผลักดันให้เกิดการลงทุนในพื้นที่อีอีซี
นางสาวดวงใจ กล่าวว่า บีโอไอยังคงมีแผนเดินสายชักจูงการลงทุนจากต่างประเทศ (โรดโชว์) และได้กําหนดประเทศเป้าหมาย อาทิ ญี่ปุ่น จีน และฮ่องกง เกาหลีใต้ ยุโรป เป็นต้น เพื่อเผยแพร่นโยบายและรายละเอียดเกี่ยวกับมาตรการส่งเสริมการลงทุนของบีโอไอและรัฐบาล ประกอบด้วยคณะชักจูงการลงทุนที่นําโดยนายกรัฐมนตรี หรือรองนายกรัฐมนตรี รวมจํานวนไม่น้อยกว่า 5 ครั้ง และคณะชักจูงการลงทุนซึ่งนําโดยผู้บริหารบีโอไอ รวมจํานวนกว่า 30 ครั้ง และในปีนี้บีโอไอจะร่วมมือกับหน่วยงานต่างๆ เพื่อจัดกิจกรรมชักจูงการลงทุนในพื้นที่อีอีซี อีกไม่น้อยกว่า 15 ครั้ง
สําหรับกลุ่มประเทศเป้าหมายในการชักจูงการลงทุน จะเป็นกลุ่มที่มีการลงทุนในไทยอย่างต่อเนื่องโดยสถิติขอรับส่งเสริมการลงทุนจากต่างประเทศ (เอฟดีไอ) ในปี 2560 พบว่า อันดับหนึ่งคือ โครงการลงทุนจากประเทศญี่ปุ่น มูลค่า133,002ล้านบาท อันดับสองคือ สิงคโปร์ มูลค่า 40,366 ล้านบาท อันดับสาม จีน 27,514 ล้านบาท อันดับสี่ สหรัฐอเมริกา 20,022 ล้านบาท และอันดับห้า เนเธอร์แลนด์ 15,842 ล้านบาท
เตรียมจัดงานใหญ่
นอกจากนี้ บีโอไอยังได้รายงานถึงความพร้อมในการจัดกิจกรรมสัมมนาใหญ่ต่อยอดจากงานOpportunity Thailandซึ่งประสบความสําเร็จอย่างมากในปีที่แล้ว โดยมีแผนจัดงานดังกล่าวในช่วงไตรมาสแรก ซึ่งนับเป็นโอกาสอันดีที่รัฐบาลไทยจะได้แสดงให้นักธุรกิจและประชาชนทั่วไปได้เห็นถึงความพร้อมของประเทศในการเป็นศูนย์กลางทางธุรกิจของภูมิภาค รวมทั้งได้ทราบถึงความคืบหน้าและผลจากการดําเนินงานตามนโยบายเศรษฐกิจของรัฐบาลที่จะนํามาซึ่งความสําเร็จของการขับเคลื่อนประเทศไทยให้ก้าวไปสู่ “ประเทศไทย4.0”
**************************************
รัฐบาลไทย-ข่าวทำเนียบรัฐบาล-ผู้ช่วย รมว.กระทรวงดิจิทัลฯ เปิดงานสัมมนาโครงการพัฒนาผู้ประกอบการ SMEs ในภาคอุตสาหกรรมทำธุรกรรม B2B
วันอังคารที่ 28 กุมภาพันธ์ 2560
ผู้ช่วย รมว.กระทรวงดิจิทัลฯ เปิดงานสัมมนาโครงการพัฒนาผู้ประกอบการ SMEs ในภาคอุตสาหกรรมทําธุรกรรม B2B
ผู้ช่วย รมว.กระทรวงดิจิทัลฯ
ดร.พันธ์ศักดิ์ ศิริรัชตพงษ์ ผู้ช่วยรัฐมนตรีประจํากระทรวงดิจิทัลเพื่อเศรษฐกิจและสังคม (ดีอี) เป็นประธานเปิดงานสัมมนา “โครงการพัฒนาผู้ประกอบการ SMEs ในภาคอุตสาหกรรมทําธุรกรรม B2B (Business Transformation to Digital Economy)” พร้อมปาฐกถาพิเศษหัวข้อ “ทิศทางของธุรกิจ e – Commerce กับการเข้าสู่ยุค Digital Economy” โดยกระทรวงดิจิทัลฯ ร่วมกับสภาอุตสาหกรรมแห่งประเทศไทย จัดงานสัมมนาฯ ดังกล่าวขึ้นเพื่อผลักดันการสร้างองค์ความรู้ในการเปลี่ยนรูปแบบการค้าขายแบบเดิมไปสู่การค้าขายแบบออนไลน์ด้วย e – Business และกระตุ้นการเตรียมความพร้อมด้วยความเร็ว (Speed) ทางการค้าบนโลกออนไลน์เชิงรุกตลอดเวลา (Real Time) ซึ่งมีต้นทุนที่ต่ํา ตอบสนองพฤติกรรมผู้บริโภคได้ทันท่วงที เบ็ดเสร็จทุกประเภทสินค้าไว้ในที่เดียว สร้างโอกาสช่องทางการตลาดใหม่ๆ ได้อย่างเสรี จากผู้ค้ารายย่อยไปสู่ผู้ค้ารายใหญ่ก่อให้เกิดเป็นห่วงโซ่อุปทาน (Supply Chain) ซึ่งกันและกัน เพื่อนําไปสู่ความเข้มแข็งของภาคอุตสาหกรรมไทย และยกระดับไปสู่สากลได้อย่างทัดเทียม ณ ห้อง Meeting room 1-2 ศูนย์การประชุมแห่งชาติสิริกิติ์ ถนนรัชดาภิเษก เขตคลองเตย กรุงเทพฯ เมื่อวันที่ 28 กุมภาพันธ์ 2560
********************
รัฐบาลไทย-ข่าวทำเนียบรัฐบาล-สมอ. ห่วงร้านค้าต่างจังหวัดขายสินค้า มอก. เตรียมลงพื้นที่ให้ความรู้ต่อเนื่อง
วันพุธที่ 31 ตุลาคม 2561
สมอ. ห่วงร้านค้าต่างจังหวัดขายสินค้า มอก. เตรียมลงพื้นที่ให้ความรู้ต่อเนื่อง
สมอ. พบผู้แอบอ้างเรียกเงินร้านค้าต่างจังหวัด เตรียมลงพื้นที่ให้ความรู้ร้านค้า ขายสินค้าอย่างไรให้ถูกกฎหมาย บรรเทาความเดือดร้อนให้ผู้จําหน่ายในพื้นที่
นายวันชัย พนมชัย รองเลขาธิการ รักษาราชการแทนเลขาธิการสํานักงานมาตรฐานผลิตภัณฑ์อุตสาหกรรม เปิดเผยว่า สมอ. ได้รับการร้องเรียนเป็นจํานวนมากจากร้านค้าต่างจังหวัดผ่านหน่วยงานองค์กรปกครองส่วนท้องถิ่นซึ่งเป็นเครือข่ายเฝ้าระวังสินค้าไม่ได้มาตรฐานของ สมอ. ว่ามีผู้แอบอ้างเรียกรับผลประโยชน์จากร้านค้าต่างจังหวัด โดยอ้างว่าผิดกฎหมาย พ.ร.บ.มาตรฐานผลิตภัณฑ์อุตสาหกรรมฯ สร้างความเดือดร้อนให้แก่ร้านจําหน่ายจํานวนมาก โดยล่าสุดพบในพื้นที่ 4 อําเภอของจังหวัดนครสวรรค์ ได้แก่ อําเภอลาดยาว แม่วงก์ ชุมตาบง และแม่ปิน ซึ่ง สมอ. ได้ลงพื้นที่ในทันทีเพื่อให้ความรู้แก่ผู้จําหน่ายถึงขั้นตอนการตรวจของเจ้าหน้าที่ สมอ. ที่ถูกต้อง และข้อกฎหมายที่เกี่ยวข้องกับผู้จําหน่าย รวมถึงแนะนําวิธีการปฏิบัติที่ถูกต้องหากต้องขายสินค้าที่มี มอก. ซึ่งมีผู้จําหน่ายสนใจเข้าร่วมงานกว่า 150 คน
รักษาราชการแทนเลขาธิการ สมอ.กล่าวเพิ่มเติมว่า ในการตรวจร้านจําหน่ายสินค้าที่มี มอก. ของ สมอ. นั้น จะไม่มีการแจ้งให้ทราบล่วงหน้า โดยผู้จําหน่ายสามารถขอดูบัตรพนักงานเจ้าหน้าที่ซึ่งได้รับการแต่งตั้งจากรัฐมนตรีว่าการกระทรวงอุตสาหกรรม ซึ่งจะไม่ใช่บัตรข้าราชการ โดยผู้ที่มีอํานาจในการตรวจร้านจําหน่ายทุกคนต้องมีบัตรนี้ หากไม่มีจะไม่มีอํานาจดําเนินการตรวจร้านจําหน่ายได้ จึงขอความร่วมมือมายังร้านจําหน่าย หากมีเจ้าหน้าที่ สมอ. ที่ได้รับการแต่งตั้งเข้าตรวจร้านของท่านขอให้ท่านให้ความร่วมมือในการตรวจสอบ ทั้งนี้ ผู้จําหน่ายทุกท่าน ต้องตรวจสอบสินค้าที่จําหน่ายในร้านเสมอว่าเป็นผลิตภัณฑ์มาตรฐานบังคับหรือไม่ หากพบว่าเป็นมาตรฐานบังคับต้องดูว่ามีการแสดงเครื่องหมาย มอก. แบบบังคับ ที่ผลิตภัณฑ์หรือไม่ หากไม่มีไม่ควรนํามาจําหน่ายในร้านเด็ดขาด ซึ่งปัจจุบันมีผลิตภัณฑ์ที่เป็นมาตรฐานบังคับ จํานวน 109 รายการ สามารถดูรายชื่อได้ที่ www.tisi.go.th โดยเฉพาะสินค้าเครื่องใช้ไฟฟ้าและอิเล็กทรอนิกส์ซึ่งส่วนใหญ่จะเป็นผลิตภัณฑ์ที่เป็นมาตรฐานบังคับ บทลงโทษของผู้จําหน่ายผลิตภัณฑ์ดังกล่าวโดยไม่มีเครื่องหมาย มอก. คือ จําคุกไม่เกิน 1 เดือน หรือปรับตั้งแต่ 5,000-50,000 บาท ซึ่งหากพบการกระทําผิด มีการดําเนินการเปรียบเทียบปรับจะต้องดําเนินการเปรียบเทียบปรับที่ สมอ. เท่านั้น ไม่สามารถเรียกเก็บ ณ สถานที่จําหน่ายได้
สําหรับในปีงบประมาณ 2562 สมอ. เตรียมลงพื้นที่ให้ความรู้แก่ผู้จําหน่ายควบคู่กับเจ้าหน้าที่องค์กรปกครองส่วนท้องถิ่น โดยเริ่มที่จังหวัดนครสวรรค์เป็นแห่งแรก ในวันที่ 21 ธันวาคม 2561 ณ โรงแรมแกรนด์ฮิลล์ รีสอร์ท แอนด์ สปา จังหวัดนครสวรรค์ เพื่อป้องกันและแก้ไขปัญหาในลักษณะเดียวกันที่อาจจะเกิดขึ้นในอนาคต ซึ่ง สมอ. ในฐานะผู้กํากับดูแลร้านจําหน่ายที่ขายสินค้า มอก. เห็นว่ายังมีร้านจําหน่ายอีกมากโดยเฉพาะร้านค้าขนาดเล็กที่ยังขาดความรู้ ความเข้าใจในการปฏิบัติที่ถูกต้องตามกฎหมาย จึงตกเป็นเหยื่อของผู้แอบอ้างหาผลประโยชน์ สร้างความเดือดร้อนให้แก่ประชาชน จึงขอฝากไปยังผู้จําหน่ายในต่างจังหวัด หากพบเห็นพฤติกรรมดังกล่าว สามารถแจ้งโดยตรงได้ที่ กองกฎหมาย สมอ. โทร. 0 2202 3321-2 หรือต้องการให้ สมอ. ส่งเจ้าหน้าที่ไปให้ความรู้ก็สามารถติดต่อมาได้ที่ สมอ. ได้เช่นกัน รักษาราชการแทนเลขาธิการ สมอ. กล่าว
30 ตุลาคม 2561